இக்கடிதத்தின் அடிப்படையில் மார்க்ஸுக்கும் டார்வினுக்கும் கடிதத்தொடர்பு இருந்ததாகவும் மார்க்ஸ் தம் நூலையே டார்வினுக்கு சமர்ப்பிக்க விரும்பியதாகவும் சோவியத் கம்யூனிஸ்ட் கட்சி பத்திரிகைகளுள் ஒன்றான ‘Under the Banner of Marxism ‘ என்பதன் ஜனவரி-பிப்ரவரி (1931)இல் எழுதுகிறார். இது பிற்காலத்தில் இடதுசாரிகளாலும் படைப்புவாதிகளாலும் பிரச்சாரத்திற்கு பயன்படுத்தப்படுகிறது. பல அரசியல் சார்பற்ற நூல்களிலும் கூட இந்த தகவல் வெளிவந்துள்ளது. ஆனால் 1976 இல் இத்தகவல் பிழையானது என்பது நிரூபிக்கப்பட்டது.<<5>> இந்தக்குழப்பத்தின் மூலவேர் மார்க்ஸின் மகளின் காதலனான எட்வர்ட் அவ்லெங் 1895 இல் மார்க்ஸின் தாள்களையும் கடிதங்களையும் ஒழுங்குபடுத்திய போது தமக்கு டார்வின் எழுதியக் கடிதத்தை மார்க்ஸின் தாள்களுடன் வைத்ததுடன், மார்க்ஸும் டார்வினும் கடிதத்தொடர்பு கொண்டிருந்ததாக 1897 இல் தாம் எழுதியக் கட்டுரையிலும் குறிப்பிட்டுருந்தார்.<<6>> இந்தக் கடிதத்தை அவர் தவறுதலாக வைத்தாரா அல்லது வேண்டுமென்றே அவர் செய்த மோசடிவேலையா என்பது நம்மால் அறியப்படமுடியாத விஷயம். ஆனால் டார்வினிடமிருந்த அவ்லெங் எழுதிய கடிதம் ஆய்வாளர்களுக்கு கிடைக்காமல் போயிருந்தால், மேற்கூறிய கடிதம் டார்வின் மார்க்ஸுக்கு எழுதப்பட்டதாகவே கருத இன்றும் இடம் இருந்திருக்கக் கூடும்..